ddrg/super_eurlex huggingface dataset:
KIRJALLINEN KYSYMYS E-2216/02 esittäjä(t): Ioannis Marínos (PPE-DE) komissiolle. Euroopan unionin öljyesiintymiä koskevat komission tutkimukset.



Virallinen lehti nro 028 E , 06/02/2003 s. 0202 - 0204



KIRJALLINEN KYSYMYS E-2216/02 esittäjä(t): Ioannis Marínos (PPE-DE) komissiolle (22. heinäkuuta 2002) Aihe: Euroopan unionin öljyesiintymiä koskevat komission tutkimukset Kreikkalaisen Ta Nea -sanomalehden (9. maaliskuuta 2002) julkaisemien tietojen mukaan italialainen Urania-merentutkimusalus on löytänyt suuren öljyesiintymän Gavdosin alueella Kreetan eteläpuolella. Uudenaikaisen kauko-ohjatun ROV-robotin avulla Gavdosin edustalla meren pohjassa havaitun siirroksen syvyys on 300 metriä ja läpimitta 1 kilometri, ja sen on todettu sisältävän suuren määrän öljyä. On huomattava, että Kreikan lehdistössä on toistuvasti kirjoitettu, että satelliittien avulla tehtyjen havaintojen samoin kuin Egeanmerellä tehtyjen tutkimusten avulla on löydetty useita öljyesiintymiä. Onko komissio tutkinut tai onko sillä hallussaan muiden tahojen laatimia raportteja EU:n jäsenvaltioiden öljyesiintymistä? Kuinka laajoja esiintymät ovat (raakaöljytynnyreinä) ja millä alueilla ne sijaitsevat? Mitä tietoja komissiolla on öljyesiintymistä Kreikan meri- ja manneralueilla? Loyola de Palacion komission puolesta antama vastaus (16. syyskuuta 2002) Alla olevassa taulukossa esitetään tiedot tunnetuista öljyvarannoista(1) ja jäsenmaiden raakaöljyntuotannosta. Vasemmassa sarakkeessa ilmoitetaan tuotannon prosenttiosuus kunkin jäsenmaan kulutuksesta. >TAULUKON PAIKKA> Tanskaa ja Yhdistynyttä Kuningaskuntaa lukuun ottamatta tunnettujen öljyvarantojen ja luonnonvaraisen tuotannon määrät ovat kaikissa Euroopan Unionin jäsenmaissa todella alhaisia. Geologiaan ja talteenottoteknologian kehitykseen liittyvistä tuntemattomista tekijöistä johtuen on mahdotonta arvioida käytettävissä olevien öljyvarantojen kokonaismäärää, niin Kreikassa kuin Euroopan unionissa yleensä. Sen sijaan niin kuin Euroopan energiahuoltostrategiaa käsittelevässä vihreässä kirjassakin(2) todetaan tiedetään, että Euroopan unionin öljyntuotanto tulee väistämättä vähenemään seuraavien vuosikymmenten aikana, jolloin Pohjanmeren öljyvarantojen odotetaan ehtyvän. Kun otetaan huomioon riskitekijät, jotka johtuvat unionin ennustetusta riippuvuudesta eikä ainoastaan öljyn tuotannossa vaan energian tuotannossa yleensä yhteisön ulkopuolisista maista, tilanne on Unionille haaste, johon vihreässä kirjassa yritetään löytää alustava vastaus. (1) Käsite tunnetut öljyvarannot viittaa öljymääriin, jotka sijaitsevat tiedossa olevissa öljyesiintymissä ja joiden voidaan kohtalaisella varmuudella katsoa olevan hyödynnettävissä tulevaisuudessa tämänhetkisten taloudellisten ja teknisten olosuhteiden vallitessa. Kyseessä ei siis ole arvio kaikista öljyesiintymistä vaan tosiasiallisesta käsitteestä: tunnettujen varantojen määrä kasvaa sitä mukaa kun uusia esiintymiä löytyy ja tekniset voimavarat varantojen hyödyntämiseksi kasvavat. (2) KOM(2000) 769 lopullinen.
KIRJALLINEN KYSYMYS E-1942/02 esittäjä(t): Jens-Peter Bonde (EDD) komissiolle. Prostituutio ammattina.



Virallinen lehti nro 309 E , 12/12/2002 s. 0177 - 0178



KIRJALLINEN KYSYMYS E-1942/02 esittäjä(t): Jens-Peter Bonde (EDD) komissiolle (3. heinäkuuta 2002) Aihe: Prostituutio ammattina 8. kesäkuuta 2002 Svenska Dagbladet -lehdessä oli prostituutiota koskeva artikkeli, jossa prostituutio esiteltiin muihin ammatteihin verrattavana elinkeinona. Miten komissio suhtautuu tähän näkökulmaan (jota minä en hyväksy)? Anna Diamantopouloun komission puolesta antama vastaus (27. elokuuta 2002) Komissio haluaa aluksi muistuttaa arvoisaa parlamentin jäsentä siitä, että kysymyksessä esiin tuotu asia kuuluu jäsenvaltioiden kansalliseen toimivaltaan. Kukin jäsenvaltio voi valita, pidetäänkö prostituutiota poistettavana hyväksikäytön muotona vai säädeltävänä elinkeinona. Näiden näkemysten rajan muodostaa vapaaehtoisen ja pakottamiseen perustuvan prostituution välinen ero; molempien katsantokantojen edustajat ovat yksimielisiä prostituution dekriminalisoinnista ja sellaisten henkilöiden rankaisemisesta, jotka välittävät, yllyttävät tai harhaanjohtavin keinoin houkuttelevat muita prostituutiotarkoituksiin, vaikka kyseiset henkilöt antaisivat tähän suostumuksensa. Unioni on käynnistänyt näiden kysymysten sekä niihin liittyvien rajatylittävien näkökohtien käsittelemiseksi useita toimia, joiden tarkoituksena on torjua ihmiskauppaa. Esimerkkeinä voidaan mainita STOP-ohjelma sekä ihmiskaupan torjunnasta 19. heinäkuuta 2002 tehty neuvoston puitepäätös(1). (1) EYVL L 203, 1.8.2002.
KIRJALLINEN KYSYMYS E-1676/02

esittäjä(t): Charles Tannock (PPE-DE) komissiolle

(12. kesäkuuta 2002)

Aihe: EU:n uusi lippu

Komission puheenjohtaja Romano Prodi ja Belgian pääministeri Guy Verhofstadt antoivat alankomaalaiselle arkkitehdille Rem Koolhaasille tehtäväksi suunnitella uudelleen Euroopan lipun. Koolhaasin viivakoodityylinen suunnitelma, jossa on värillisiä abstrakteja viivoja, on julkistettu laajalti sanomalehdissä kaikkialla Euroopassa.

Yrittäessään selittää suunnitelman luonnetta ja taiteilijan tarkoitusperiä, The Independent -lehden arkkitehtuuriin erikoistunut kirjeenvaihtaja kirjoitti artikkelin, jonka nimi on King of Kool gives EU a sharper image (Kuulin kuningas terävöittää EU:n kuvaa) ja joka julkaistiin 8. toukokuuta 2002:

Kohta 60-vuotias Koolhaas on kuin mittatyönä tehty kahden vuosituhannen vaihteeseen, jossa arkkitehtuurin tyylit sulavat. Hänelle dogmit ovat out ja kollaasit sekä semioottiset pelit in.

Hänen laatimansa uusi EU-logo on tästä loistava esimerkki. Miksi yrittää yhdistää ideoita, merkkejä ja arkkitehtuuria sovinnaisesti ja hillitysti, kun olemme kaulaa myöten kulutususkon suossa ja siinä, mitä hän kutsuu roska-avaruudeksi? Pradan New Yorkin myyntipiste on ehkä Koolhaasittu ylettömän kalliisti, mutta se ei ole estänyt häntä kuvaamasta ostoksilla käymistä kuolevaksi elefantiksi, joka kuolintuskissaan muuttuu täysin villiksi ja holtittomaksi.

Koolhaasin ideat ovat kuin hänen arkkitehtuurinsa. Ne siirtyvät pehmeillä mielen synkronivaihteilla asennosta toiseen, materiaalista toiseen ja aina staattisesta pirstoutuneeseen ja helposti liikuteltavaan.

Myöhemmin kirjoittaja lisää:

Koolhaasille asioiden välillä ei ole ärsyttäviä rajoja, olivat ne sitten ideoita tai fyysisiä rakenteita. Hänen järjenjuoksullaan on Dyson Motorhead -pölynimurin kaksoispyörteinen imuvoima. Tämä estetiikan ja informaation arvoituksellisten sidekudosten suunnaton nälkä erottaa hänet muista.

Onko komissiolla mitään näyttöä siitä, että suurin osa Euroopan kansalaisista todennäköisesti jakaa modernin taiteen veljeskunnan ylettömän innostuksen tähän suunnitelmaan ja katsooko komissio, että sen hyväksyminen olisi todiste aidosta halusta tuoda Eurooppa lähemmäs ihmisiä?

Romano Prodin komission puolesta antamayhteinen vastauskirjallisiin kysymyksiin E-1676/02 ja E-1992/02

(18. heinäkuuta 2002)

Komissio pyytää kunnianarvoisia jäseniä tutustumaan vastaukseen, jonka komissio antoi herra Posseltin esittämään kirjalliseen kysymykseen P-1952/02(1).

(1) Katso sivu 179.
KIRJALLINEN KYSYMYS E-2026/02 esittäjä(t): Cristiana Muscardini (UEN) komissiolle. HPV-testin käyttöönottaminen Euroopan unionissa.



Virallinen lehti nro 028 E , 06/02/2003 s. 0170 - 0171



KIRJALLINEN KYSYMYS E-2026/02 esittäjä(t): Cristiana Muscardini (UEN) komissiolle (9. heinäkuuta 2002) Aihe: HPV-testin käyttöönottaminen Euroopan unionissa Tiedetään, että human papilloma -virus (HPV) voi aiheuttaa kohdunkaulansyöpää. HPV-testi voisi pelastaa vuosittain monta naista, jotka kuolevat turhaan juuri siksi, ettei testiä ole tehty. Kuusi Italian aluetta on tällä hetkellä mukana tutkimusohjelmassa, jossa selvitetään edellytyksiä HPV-testin käyttöönotolle Italiassa. Kaikille naisille pitäisi taata mahdollisuus hyötyä uusimmasta teknologiasta terveyden suojaamiseksi. Erityisen tärkeää se on kohdunkaulansyövän toteamisessa, sillä kyseinen sairaus kehittyy hitaasti ja on parannettavissa sadassa prosentissa tapauksista, jos se löydetään ajoissa. 1. Kuinka monta naista vuosittain turhaan kuolee tähän sairauteen? 2. Ottaen huomioon HPV-testin tieteellisesti todistetut vaikutukset ja viimeaikaisen kehityksen sekä EU:ssa että Yhdysvalloissa (ESIDOG-konferenssi ja USA:n National Cancer Instituten uudet ohjeet), aikooko komissio sisällyttää HPV-testin piakkoin julkaistaviin syövän seulontaa koskeviin suosituksiinsa? 3. Jos ei aio, mitkä ovat syyt siihen? David Byrnen komission puolesta antama vastaus (15. lokakuuta 2002) 1. Komissio ei voi toimittaa tietoja siitä, kuinka paljon naisia kuolee turhaan kohdunkaulasyöpään sen vuoksi, etteivät he kuulu human papilloma -virusta (HPV) koskevan seulonnan piiriin, koska kyseistä testiä on käytetty vain joissakin kliinisissä tutkimuksissa. Euroopan kohdunkaulasyövän seulontaan liittyvä verkosto, jota rahoitetaan Eurooppa syöpää vastaan -ohjelmasta, on seurannut tiiviisti alan kehitystä monien vuosien ajan. Verkoston odotetaan pääsevän yksimielisyyteen kohdunkaulasyövän seulonnan laadunvarmistusta koskevista eurooppalaisista ohjeista. Ohjeissa käsitellään kohdunkaulasyövän seulonnan kaikkia näkökohtia, muun muassa HPV-diagnostiikkaa. Asiakirja on määrä julkaista aikaisintaan vuonna 2003. 2. ja 3. Komissiossa ollaan parhaillaan laatimassa ehdotusta syöpäseulontaa koskevaksi neuvoston suositukseksi. On luultavaa, ettei siinä anneta kovin yksityiskohtaisia suosituksia yksittäisistä seulontakokeista. Ehdotuksessa on määrä keskittyä luomaan kattava perusta tärkeimmille näkökohdille, jotka kuuluvat syövän varhaistoteamiseen tähtäävässä seulonnassa käytettäviin parhaimpiin eurooppalaisiin toimintatapoihin. Kaikissa jäsenvaltioiden soveltamissa testityypeissä, myös HPV-testeissä, olisi noudatettava näitä standardeja. Näin on tarkoitus osaltaan vähentää eurooppalaisten naisten kohdunkaulasyöpäkuolleisuutta mahdollisimman paljon. Lisäksi tutkimuksen pääosasto rahoittaa parhaillaan hanketta, joka kuuluu viidennen puiteohjelman elämänlaatua koskevaan ohjelmaan. Hankkeessa tutkitaan kohdunkaulasyövän HPV-seulonnan suhteellisia hyötyjä jäsenmaille. Tuloksien on määrä olla käytettävissä vuonna 2004.
KIRJALLINEN KYSYMYS P-1183/02

esittäjä(t): María Izquierdo Rojo (PSE) komissiolle

(22. huhtikuuta 2002)

Aihe: Amina Lawalin tuomitseminen kuolemaan kivittämällä aviorikoksen vuoksi

Amina Lawalia syytetään aviorikoksesta, ja Katsinan osavaltion (Nigeria) islamilainen tuomioistuin on tuominnut hänet kuolemaan kivittämällä. Mitä tietoja komissiolla on asiasta?

Keitä muita naisia on komission tietojen mukaan tällä hetkellä tuomittu kuolemaan kivittämällä?

Poul Nielsonin komission puolesta antama vastaus

(29. toukokuuta 2002)

Amina Lawal, 30-vuotias nigerialaisnainen Kuramin kylästä Bakorista, joka sijaitsee pohjoisnigerialaisessa Katsinan osavaltiossa, erosi aviomiehestään kesäkuussa 2000 ja synnytti tyttövauvan marraskuussa 2001. Häntä syytetään aviorikoksesta, ja hänet on pohjoisen 12 osavaltiossa, Katsina mukaan luettuna, käyttöön otetun islamilaisen rikosoikeuden (sharia) nojalla tuomittu kuolemaan kivittämällä. Teloitus on määrä panna toimeen kuusi kuukautta lapsen syntymän jälkeen. Mies, jota syytettiin yhdessä Amina Lawalin kanssa ja väitettiin lapsen isäksi, on vapautettu syytteistä tämän vannottua, ettei hänellä ollut suhdetta Amina Lawalin kanssa.

Amina Lawal on valittanut päätöksestä, ja islamilainen muutoksenhakutuomioistuin ilmoittaa 15. toukokuuta 2002, milloin se käsittelee asian. Amina Lawal sanoo, ettei hänelle annettu tilaisuutta puolustaa itseään. Eräs kansainvälinen naisjärjestö on auttanut häntä muutoksenhakuprosessissa. Mikäli hän häviää käsittelyn kyseissä muutoksenhakutuomioistuimessa, hänellä on oikeus viedä asiansa käsittely edelleen liittovaltion muutoksenhakutuomioistuimeen ja tarvittaessa lopulta Nigerian korkeimpaan oikeuteen.

Safiya Huseinille langetettiin Sokoton osavaltiossa vastaavanlainen tuomio, jonka Sokoton islamilainen muutoksenhakutuomioistuin kumosi 25. maaliskuuta 2002 teknisin ja oikeudenkäyntimenettelyyn liittyvin perustein. Tuolloin liittovaltion oikeuskansleri ja oikeusministeri Kanu Agabi antoi julkilausuman, jonka mukaan muslimeja ei pitäisi syrjiä rankaisemalla heitä ankarammin kuin muita nigerialaisia samasta rikoksesta. Tämä epäsuora kehotus muuttaa islamilaista rikosoikeutta johti kiistaan liittovaltion oikeudesta vaatia muutoksia osavaltioiden lainsäädäntöön.

Safiya Huseinin tapauksessa komissio vetosi useaan otteeseen Nigerian viranomaisiin ja myös troikka otti virallisesti yhteyttä aiheesta kuolemanrangaistuksen soveltaminen Nigeriassa. Komission Abujassa sijaitseva lähetystö seuraa tiiviisti Amina Lawalin tapauksen kulkua.

Tällä hetkellä komission tiedossa ei ole muita naisia, jotka olisi tuomittu kuolemaan kivittämällä, mutta sellaisia tapauksia saattaa hyvinkin olla vireillä, joissa naista syytetään aviorikoksesta mutta joissa tuomiota ei ole vielä annettu.
KIRJALLINEN KYSYMYS E-0916/02 esittäjä(t): Emmanouil Bakopoulos (GUE/NGL) neuvostolle. Neuvoston uudistaminen.



Virallinen lehti nro 309 E , 12/12/2002 s. 0058 - 0059



KIRJALLINEN KYSYMYS E-0916/02 esittäjä(t): Emmanouil Bakopoulos (GUE/NGL) neuvostolle (5. huhtikuuta 2002) Aihe: Neuvoston uudistaminen Euroopan unionin jäsenvaltioiden johtajat päättivät Barcelonan huippukokouksessa neuvoston pääsihteerin Javier Solanan ehdotusten pohjalta, että ryhmä jäsenvaltioiden johtajien erityisedustajia laatii neuvoston tulevaa uudistamista koskevan asiakirjan Eurooppa-neuvostoa varten. Kysyn neuvostolta, mihin käyttöön jäsenvaltioiden erityisedustajien laatima asiakirja on tarkoitettu ja miten se liittyy Euroopan tulevaisuutta käsittelevään valmistelukuntaan? Vastaus (3. lokakuuta 2002) Eurooppa-neuvosto aloitti joulukuussa 1999 Helsingissä uudistusprosessin ja antoi siellä useita suosituksia. Prosessia jatkettiin Göteborgissa ja Barcelonassa, jossa korkeana edustajana toimiva pääsihteeri esitti selvitykset seuraavista neljästä pääaiheesta: Eurooppa-neuvosto, yleisten asioiden neuvosto, neuvoston puheenjohtajuus sekä neuvoston lainsäädäntötoiminta ja avoimuus. Eurooppa-neuvosto kehotti puheenjohtajavaltiota tiiviissä yhteistyössä neuvoston pääsihteerin kanssa pitämään asianmukaisesti yhteyttä Eurooppa-neuvoston jäseniin ja heidän nimeämiinsä yhteyshenkilöihin, jotta Sevillan kokouksessa voitaisiin esittää Eurooppa-neuvostolle selvitys, jossa ehdotetaan toimenpiteitä hyväksymistä varten. Neuvosto tarkasteli kertomusta Sevillan Eurooppa-neuvoston valmistelun puitteissa. Sevillassa 21. ja 22. kesäkuuta 2002 kokoontunut Eurooppa-neuvosto keskusteli aiheesta perusteellisesti yksityiskohtaisia ehdotuksia sisältävän yhteenvedon pohjalta ja hyväksyi useita konkreettisia toimenpiteitä, joita voidaan perussopimuksia muuttamatta soveltaa neuvoston organisaatioon ja toimintaan. Neuvosto kehottaa kysyjää tutustumaan Sevillan Eurooppa-neuvoston päätelmien 37 kohtaan ja liitteisiin I ja II, jotka sisältävät tyhjentävän esityksen valtion tai hallitusten päämiesten tekemistä päätöksistä.
KIRJALLINEN KYSYMYS E-0714/02

esittäjä(t): Fernando Fernández Martín (PPE-DE) komissiolle

(14. maaliskuuta 2002)

Aihe: Jonas Savimbin kuolema

Viimeaikaiset tapahtumat Angolassa ja Jonas Savimbin katoaminen poliittiselta näyttämöltä voivat määrätä tapahtumien kehityskulkua tässä vuosikymmeniä raskaasti sodasta kärsimään joutuneessa maassa.

Minkä arvion komissio tekee Jonas Savimbin kuolemasta ja mitä aloitteita se aikoo hyväksyä edistääkseen rauhanprosessia ja nopeuttaakseen maan jälleenrakentamista?

Poul Nielsonin komission puolesta antama vastaus

(30. huhtikuuta 2002)

Komissio pitää myönteisenä virallisen tulitaukosopimuksen allekirjoittamista 4. huhtikuuta 2002 Angolan armeijan ja UNITAn välillä. Tämä tapahtui kuusi viikkoa Jonas Savimbin kuoleman jälkeen. Angolaa koskevan, 19. kesäkuuta 2000 hyväksytyn unionin yhteisen kannan (2000/391/YUTP)(1)

mukaisesti komissio pyrkii jatkossakin kannustamaan kansallisen sovinnon aikaansaamista sekä vapaiden ja oikeudenmukaisten vaalien järjestämistä heti kun olosuhteet sen sallivat, ihmisoikeuksien ja oikeusvaltioperiaatteen kunnioittamista, kansalaisyhteiskunnan ottamista mukaan rauhanprosessiin ja ennen kaikkea epätoivoisen humanitaarisen tilanteen ratkaisemista.

Komissio kehottaa voimakkaasti Angolan viranomaisia toteuttamaan toimenpiteitä humanitaaristen toimien helpottamiseksi sekä kaikkien avun tarpeessa olevien saavuttamiseksi, ja se pitää myönteisenä hallituksen ilmoitusta lievittää maan erittäin vakavaa humanitaarista tilannetta hätäapuohjelmalla, joka mahdollistaa neljän miljoonan siirtymään joutuneen ihmisen sosiaalisen uudelleen integroitumisen ja asuttamisen välittömässä lähitulevaisuudessa.

Tässä yhteydessä, ja läheisessä yhteistyössä Angolan viranomaisten kanssa, Euroopan yhteisön tuki kohdistetaan edelleen siirtymään joutuneelle väestölle annettavaan humanitaariseen apuun, jossa erityisenä painopisteenä ovat sodan raskaasti koettelemat keski- ja itäprovinssit. Lisäksi komissio aikoo jatkaa tukea maan kaikilla alueilla heti kun turvallisuusolosuhteet sen sallivat. Humanitaarisen avun lisäksi komissio tukee siirtymistä kunnostus- ja kehitysvaiheeseen. Paikallishallinnon luominen uudelleen ja maantieyhteyksien palauttaminen ovat erityisen olennaisia tekijöitä väestön elinolojen parantamiseksi.

Komissio keskustelee parhaillaan maan hallituksen kanssa tulevasta Angolaa koskevasta strategiastaan osana yhdeksännen Euroopan kehitysrahaston ohjelmasuunnittelua. Strategiassa tarkastellaan tiiviisti hätäavun, kunnostustoimien ja kehityksen välistä yhteyttä sekä korostetaan elintarviketurvaa, terveydenhuoltoa ja koulutusta sekä rauhan rakentamista ja hyvää hallintoa. Kaikilla näillä aloilla kansalaisyhteiskunnan ottaminen mukaan on ensiarvoisen tärkeää.

(1) EYVL L 146, 21.6.2000.
KIRJALLINEN KYSYMYS E-2073/02 esittäjä(t): Daniela Raschhofer (NI) komissiolle. EU:n laajuinen polkupyörien rekisteröintivelvollisuus.



Virallinen lehti nro 309 E , 12/12/2002 s. 0196 - 0197



KIRJALLINEN KYSYMYS E-2073/02 esittäjä(t): Daniela Raschhofer (NI) komissiolle (12. heinäkuuta 2002) Aihe: EU:n laajuinen polkupyörien rekisteröintivelvollisuus Monissa itävaltalaisissa kaupungeissa on ongelmana, että pyöräilijät käyttävät julkisia tiloja ja alueita ja ajavat niiden kautta luvattomasti. Ei ole harvinaista, että pyöräilijät käyttävät teitä tai alueita, joilla polkupyörällä ajaminen on kielletty. Tästä sääntöjen vastaisesta käyttäytymisestä kärsivät muut tienkäyttäjät, jalankulkijat tai asukkaat ja usein sattuu onnettomuuksia. Yleisesti ottaen on vaikeaa vetää pyöräilijöitä vastuuseen tällaisissa tilanteissa. Jos pyöräilijä ei pysähdy, on tuskin mahdollista saada selville hänen henkilöllisyyttään, koska pyörässä ei ole rekisterinumeroa. Ottaen huomioon, että tässä ei todennäköisesti ole kyseessä puhtaasti itävaltalainen ongelma, pyydän vastausta seuraaviin kysymyksiin: 1. Tietääkö komissio edellä mainitusta ongelmasta? 2. Harkitseeko komissio polkupyörien EU:n laajuista rekisteröintivelvollisuutta koskevan direktiiviehdotuksen esittämistä parantaakseen mahdollisuuksia selvittää pyöräilijöiden henkilöllisyys tapauksissa, joissa on käyttäydytty sääntöjen vastaisesti? 3. Jos ei, niin miksi komissio ei ryhdy toimiin tässä asiassa? Loyola de Palacion komission puolesta antama vastaus (28. elokuuta 2002) Paikallisten säädösten ja määräysten antaminen kuuluu toissijaisuusperiaatteen mukaisesti kaupunki-, alueellisten ja kansallisten viranomaisten toimivaltaan. Näin ollen komissio ei aio antaa direktiiviehdotusta pyörien pakollisista rekisterikilvistä.
KIRJALLINEN KYSYMYS E-2100/02 esittäjä(t): Mario Borghezio (NI) komissiolle. Euroopan unionin toimet alppijäätiköiden pelastamiseksi.



Virallinen lehti nro 028 E , 06/02/2003 s. 0184 - 0185



KIRJALLINEN KYSYMYS E-2100/02 esittäjä(t): Mario Borghezio (NI) komissiolle (16. heinäkuuta 2002) Aihe: Euroopan unionin toimet alppijäätiköiden pelastamiseksi Monterosan jäätiköiden sulaminen Alpeilla on aiheuttanut veden kerääntymisen valtaviksi altaiksi, ja kyseisellä alueella vallitseva tilanne on suorastaan hälyttävä. Vastaavat tilanteet saattavat aiheuttaa vaaraa tulevaisuudessa, joten Euroopan unionin on ryhdyttävä asian vaatimiin toimiin. Alppijäätiköt ovat Euroopassa ainutlaatuinen luonnonmaisema, ja ne ovat Alppien alueen kansojen yhteistä luonnonperintöä. Nyt jäätiköt ovat vaarassa tuhoutua osittain myös siksi, ettei ilmaston tasapainon turvaamiseksi ole ryhdytty riittäviin toimiin. Aikooko komissio ryhtyä asianmukaisiin toimiin alppijäätiköiden suojelemiseksi ja niiden tilanteen seuraamiseksi kansainvälisen politiikan toimien avulla varmistamiseen, että alppijäätiköiden tuhoutumisesta aiheutuvien vaarojen torjumiseksi tai ainakin niiden rajoittamiseksi toteutetaan tarvittavat toimenpiteet? Margot Wallströmin komission puolesta antama vastaus (4. syyskuuta 2002) Komissio on hyvin tietoinen niistä vakavista seurauksista, joita ilmastonmuutokset ilmastossamme voivat aiheuttaa, ja joihin kuuluu myös jäätiköiden sulaminen. Komission mielestä ilmastonmuutos on maailmanlaajuista ratkaisua edellyttävä ympäristöongelma. Komissio osallistuu aktiivisesti työhön tämän ongelman ratkaisemiseksi. Yhteisö ja kaikki sen jäsenvaltiot ovat ilmastonmuutosta koskevan Yhdistyneiden Kansakuntien puitesopimuksen (UNFCCC) sopimuspuolia, ja ne kaikki ratifioivat Kioton pöytäkirjan 31. toukokuuta 2002. Kioton pöytäkirjassa edellytetään, että jäsenvaltiot laativat ja panevat täytäntöön kansallisen ilmastonmuutosstrategian. Strategioita täydentävät yhteisön tasolla toteutettavat toimet. Eurooppalainen ilmastonmuutosohjelma ECCP on perusta kustannustehokkaille päästöjen vähennystoimille, joihin kuuluu muun muassa komission antama ehdotus päästökaupasta ja muut toimet energian, liikenteen, teollisuuden ja maatalouden alalla. Muita suunniteltuja toimia ovat fluorattuja kaasuja, loppukäyttöön tarkoitettujen laitteiden vähimmäistehokkuusvaatimuksia, energian kysynnän ohjausta sekä sähkön ja lämmön yhteistuotannon edistämistä koskeva lainsäädäntö ja kaksi liikenteen alan toimenpidepakettia, jotka koskevat liikennemuotojen välisen suhteen muuttamista ja liikenneinfrastuktuurin käytön ja hinnoittelun parantamista. Komission mielestä unioni on osoittanut olevansa johtoasemassa ilmastonmuutoksen torjunnassa ja haitallisten vaikutusten rajoittamisessa.
KIRJALLINEN KYSYMYS E-1103/02 esittäjä(t): María Valenciano Martínez-Orozco (PSE)ja Anna Terrón i Cusí (PSE) neuvostolle. Neuvoston puitepäätös ihmiskaupan torjumisesta.



Virallinen lehti nro 309 E , 12/12/2002 s. 0083 - 0083



KIRJALLINEN KYSYMYS E-1103/02 esittäjä(t): María Valenciano Martínez-Orozco (PSE)ja Anna Terrón i Cusí (PSE) neuvostolle (18. huhtikuuta 2002) Aihe: Neuvoston puitepäätös ihmiskaupan torjumisesta Ihmiskauppa on vakava ongelma Euroopassa. Neuvosto vahvisti helmikuussa 1997 ihmiskaupan ja lasten seksuaalisen hyväksikäytön vastaisen yhteisen toiminnan. Asiaan sovellettavien kansallisten rikoslainsäädäntöjen tarkistamista koskevia tavoitteita ei ole saavutettu pääasiassa siitä syystä, että jäsenmaiden rikoslainsäädännöt eivät ole yhdenmukaisia ihmiskauppaa ja lasten seksuaalista hyväksikäyttöä koskevien määritelmien, syytetoimien ja rangaistuksien osalta. Vaikuttaa siltä, että poliittiseen yhteisymmärrykseen asiakirjan lopullisesta sisällöstä ja sanamuodosta päästiin jo syksyllä 2001. Milloin neuvosto aikoo hyväksyä virallisesti puitepäätöksensä ihmiskaupan ja lasten seksuaalisen hyväksikäytön vastaisesta yhteisestä toiminnasta.(1)? Mikä on tämän lopullisen päätöksenteon tiellä? (1) KOM(2000) 854 lopullinen EYVL C 62 E, 27.2.2001, s. 324. Vastaus (30. syyskuuta 2002) Kuten arvoisat parlamentin jäsenet kysymyksessään mainitsevat, poliittiseen yhteisymmärrykseen puitepäätösehdotuksesta päästiin 27.28. syyskuuta 2001 pidetyssä neuvoston istunnossa riippumatta useiden jäsenvaltioiden tekemistä parlamentaarisista tarkasteluvaraumista, joista kaikkia ei vielä ole poistettu.